钦定古今图书集成/明伦汇编/官常典/第106卷 > 《应诏诗》前人
## 钦定古今图书集成/明伦汇编/官常典/第106卷 > 《应诏诗》前人

肃承明诏，应会皇都。星陈夙驾，秣马脂车。命彼掌徒，
肃我征旅。朝发鸾台，夕宿兰渚。芒芒原隰，祁祁士女。
经彼公田，乐我稷黍。爰有樛木，重阴匪息。虽有糇粮，
饥不遑食。望城不过，面邑不游。仆夫警策，平路是由。
元驷蔼蔼，扬镳漂沬。流风翼衡，轻云承盖。涉涧之滨，
缘山之隈。遵彼河浒，黄坂是阶。西跻关谷，或降或升。
𬴂骖倦路，载寝载兴。将朝圣皇，匪敢宴宁。弭节长骛，
指日遄征。前驱举燧，后乘抗旌。轮不辍运，銮无废声。
爰暨帝室，税此西墉。嘉诏未赐，朝觐莫从。仰瞻城阈，
俯惟阙庭。长怀永慕，忧心如酲。